31 vas ná betogings by NMMUNMMU-studente betoog Woensdag, 22 Sept. 2016. Foto: ANA Brig. Sally de Beer, nasionale woordvoerder van die polisie, het gesê teen 15:00 is 31 studente in hegtenis geneem, maar nog inhegtenisnemings is moontlik. De Beer het gesê die studente is almal tussen 19 en 30 jaar oud. Die universiteit het gesê daar was vandag verskeie voorvalle van gewelddadige betogings op die suidelike en noordelike kampusse. Op die Suid-kampus het studente die Embizweni-hoofgebou beset en personeel in hul kantore geïntimideer. Hulle het ook klasse ontwrig. Nadat die polisie die groot groep betogers uitmekaargejaag het, het hulle in kleiner groepe opgebreek en op verskillende dele van die kampus personeellede en ander studente gedreig. Volgens De Beer het die studente SAPD-lede met klippe bestook. “Die SAPD doen ŉ beroep op studente, studenteleiers en ander rolspelers om binne die grense van die wet op te tree en hul demokratiese reg tot protesaksie vreedsaam uit te voer,” het De Beer gesê. Intussen het NMMU in ŉ verklaring gesê die universiteit het vier weke afgestaan om met verskillende studentegroepe oor hul eise te praat in ŉ poging om die akademiese program weer op dreef te kry. Volgens die universiteit het die studente ses eise aan hulle gestel, waarvan hulle aan vier kon voldoen. “Twee van die eise kon nie toegestaan word nie. Die een is gratis, gedekolonialiseerde en kwaliteit tersiêre onderrig landswyd. Die NMMU kan nie aan hierdie eis voldoen nie, aangesien dit ŉ nasionale kwessie is, maar ons het ingestem om ons hulpbronne beskikbaar te stel om hopelik nasionaal by te dra tot hierdie ideaal,” lui die verklaring. “Die tweede eis is die vrywaring van alle skuld van studente wat kwalifiseer vir skuld- en afbetalingverligting in 2016. Die instansie het onderneem om saam met studente te werk om ŉ oplossing vir skuldbetalings te vind en het reeds studenteverteenwoordigers genooi om by ŉ taakspan aan te sluit wat sal poog om volhoubare oplossings vir studenteskuld te vind.” Die universiteit het gesê nadat daar op die bogenoemde besluite rakende die studente se eise ooreengekom is, is daar besluit dat die akademiese program hierdie week ten volle hervat sal word. “Daar is daarom geen rede waarom die huidige ontwrigtings moet gebeur nie. Die universiteit het reeds ŉ hofinterdik bekom wat studente toelaat om vreedsaam in gespesifiseerde areas te betoog, terwyl ander studente toegelaat word om hul klasse by te woon.” Die universiteit het gesê hy het reeds ŉ bemiddelingsproses aan die gang gesit om weer met die betogende studente te vergader.